Frivilligt arbejde til gavn for Ukraine kommer i mange former. Lige nu knokler flere frivillige med at omsmelte stearinlys.

Ukrainere i Danmark vil gerne hjælpe ukrainske soldater med at holde varmen. Gule, røde, hvide, blå, lyserøde, turkisblå, koksgrå. Stagelys, bloklys, snoede stagelys. Hele lys. Stumper og stykker fra brugte lys. Alt sammen ryger det ned i gryden, og så skal der røres rundt, inden den smeltede stearin skal videre i blikdåser. Maria Vittrup, der er født og opvokset i Ukraine, er nemlig i gang med at omsmelte lys. Det sker i et værksted ved hendes hjem uden for Aalestrup. Stearinen skal ned i metaldåser, der er doneret fra Amanda Seafoods, som producerer fiskekonserves. Dåsernes er lige til at have i lommen, når man er ved fronten. For de omsmeltede lys skal nemlig sendes til det krigshærgede Ukraine, så de kan varme de ukrainske soldater. - Jeg ved godt, det er en lille ting, vi laver her, i forhold til de soldater, der giver deres liv for at mit land kan være frit. For vores frihed, siger Maria Vittrup. Håber på at nå flere tusinde Maria Vittrup og de andre frivillige har fået omtrent 10.000 dåser og en masse lys. Målet er at lave nogle tusinde stearinlys til soldaterne, der kæmper mod den russiske invasion. - Det kan godt være, det ikke lykkes i dag, men så gør vi det igen i næste weekend, siger Maria Vittrup. Hun er vant til at sætte tid af til at hjælpe sit hjemland. 3. marts sørgede hun og hendes mand for, at en busfuld ukrainere, blandt andre Maria Vittrups søster, blev evakueret til Aalestrup. Siden da har Maria Vittrup hjulpet med at indsamle alt fra mad til penge til Ukraine. Nu er arbejdet så gået i gang med at omsmelte lys til de mennesker, der kæmper for Ukraines selvstændighed. - Jeg har det bedre med mig selv, og jeg tror, at alle ukrainere har det godt med at gøre en lille indsats her i krigen, siger Maria Vittrup. At hjælpe andre er at hjælpe sig selv Flere andre ukrainere var søndag mødt op for at gå i gang med arbejdet. Blandt dem var Alesia Vyshnevska. Hun husker tydeligt, hvordan det føltes, da hun 24. februar fik at vide, Rusland var gået i krig mod Ukraine. Alesia Vyshnevska var på arbejde, og mens hendes kollegaer kunne fortsætte arbejdet, var det, som om hele verdenen forsvandt under hende. Det frivillige hjælpearbejde i Aalestrup mindsker følelsen af afmagt. - Nu når vi står og laver det alle sammen, har vi mulighed for at hjælpe, og det er det bedste, vi kan gøre. Det er også hjælp til os selv. Fordi når vi ikke laver noget og bare læser nyhederne, føler vi os små og svage - som mennesker, der ikke kan gøre noget som helst. Men vi kan gøre en forskel, siger Alesia Vyshnevska. De ukrainske frivillige ved Aalestrup håber, lysene kan hjælpe til, soldaterne ikke får frostskader på hænder og fødder. Og hvis folk skulle have lyst at donere mere stearin, skal de da også være meget velkomne til det. Maria Vittrup lægger nemlig op til, man gerne må skrive til hende på Facebook, hvis man vil donere.